Fond za zaštitu depozita

Podgorica, 12.11.2021. godine

**Održana XXI sjednica Upravnog odbora Fonda za zaštitu depozita**

Upravni odbor Fonda za zaštitu depozita održao je dvadesetprvu sjednicu, kojom je predsjedavao predsjednik Upravnog odbora Fonda Vesko Lekić.

Upravni odbor Fonda je donio Odluku o visini redovne premije za 2022. godinu, za kreditne institucije članice sistema zaštite depozita u Crnoj Gori, u ukupnom iznosu od 18.024.000,00 eura.

Upravni odbor Fonda je razmotrio i usvojio predlog Odluke o izmjenama Odluke o bližim uslovima, načinu i postupku isplate garantovanih depozita iz razloga usaglašavanja iste sa Zakonom o privrednim društvima u dijelu korišćenja pečata privrednih društava prilikom isplate garantovanih depozita.

Upravni odbor Fonda je razmotrio izvještaj o visini ukupnih depozita, visini garantovanih depozita u bankarskom sistemu Crne Gore i stanju sredstava Fonda na 30.09.2021. godine. Konstatovano je da ukupna sredstva Fonda na 30.09.2021. godine iznose 112,4 miliona eura, ukupni depoziti iznose 3,99 milijardi eura, a garantovani depoziti iznose 1,6 milijardi eura.

Upravni odbor Fonda je na današnjoj sjednici razmotrio i druga tekuća pitanja iz svoje nadležnosti.